Sa Gerusalemme vittoriosa

Cantigu primu

    Custu cantigu hada principiu dae sa creazione de su mundu e finidi cun sa morte de su Patriarca Iob.                   

                           1.
Allargu dai me, Musas profanas!
Non mi deghet a bois pius chircare;
Poesias e liras sas pius vanas
Tenidebollas, non nde cherzo usare:
Eo aspiro a pius cosas soberanas
Pro bois b'este Apollo de laudare.
Non cherzo dare onores e rispettos
A sas fìzas de Jove e pius subiettos.

                           2.
Melpomene, s'iscettu ti mantene,
Prosighi in sas tragedias cantu cheres:
Tue, Clio, in s'istoria ti tratène,
usa sonos, chiterras e piagheres;
Tottu sorres unidebos tambene
De cantare in profanu, sezis meres,
Non chirchedas a mie, ca m'offendo
Giuro ch'in Elicona pius no attendo.

                          3.
Bastante m'hazis postu in confusione
Pro isgualare de Venus sa biancura,
Sas grazias e pompas de Giunone
Sa bellesa d'Elena e s'ermosura,
Sos tristos infortunios de Didone,  
Sa ruian de Troja e isventura;   
Non pius amorosas cantilenas
Sas mias brujo e odio sas anzenas.

                          4.
S'anima virtuasu e liberale
Inventadu hada sos versos pro su bonu,
E deo cherzo faghere tale e quale,
Ponzende a bois tottu in abbandonu,
Chirco fattos de gloria immortale
Ite m'importada su Castaliu tronu?
Abborrida in profanu dogn'istoria
Cherzo a s'Ente Supremo esser de gloria.

                          5.
Non si antet Apollo, nè una Musa
Chi m’happada imparadu poesia;
Dai Adamo connota l'happo infusa
Pro opera de s'Eternu la tenia,
chi a su genur'umanu s'est difusa
Non fidi Apollo su poeta ebbia
Sa musa sacra est pius eccellente
Contra ai custa est Apollo unu niente.

                          6.
Ite mi giuda su cantu profanu
Pro chi cante a Minerva o a Pandora?
No est mezus su cantigu Dorianu
Cun s'arpa de David calma e sonora?
Dae Asaph usadu, e dai Hemanu,
Seriu maestosu e grave ancora,
Chi podet influire metru e cantu
Tottu religiosu e sacrosantu.

                           7.
Ah! Deus immortale cantas glorias
Dadas a sas profanas Deidades!
Oe meda in Sardigna sunu notorias
Sas operas de Marte e podestades.
Si laudan e cantana sas vittorias
D'eroes, gherras e crudelidades;
Fissende meda dotos operaios
In fattos puramente immaginarios.

                           8.
Duccas eo, con animu giocundu
Non cherz'esser profanu adulatore;
Cuntemplo s'artifiziu de su mundu
E desizo connoscher s'Autore;
Leo a legger sa Bibbia dai fundu
E so zertu ch'est Deus Criadore.
Ite bellos prodigios de cantare
Ite bellos suzessos de laudare.

                           9.
Benigna gioventura illuminada
Amiga de s'istoria e lettura,
Lassa sa musa vana abbandonada,
De su bene immortale tene cura,
Ecco inoghe sa Genesi Sagrada
Legge sa venerabile iscrittura,
Pensa seriamente in cust'istoria
Imprimidila bene in sa memoria.

                          10.
Ah! Deus Criadore Onnipotente!
Coment'eo happ'a poder compendiare,
Su libru su pius sacru ed eccellente
Si tue non mi cheres aggiuare;
Deh! assistimi illumina sa mente;
Senza Te, non si podet operare,
Deh! Suggerimi, Ispiritu Divinu
Chi cante, chi ses Deus, unu e Trinu?

                          11.
Gerusalemme, permittimi chi cante
Sa vittoria tua e non s'ostinu,
Ti canto che celeste triunfante
Che santa in terra pro su ch'as'in sinu.
Sa memoria est forte e importante
Pius de s'arma de Tito e Costantinu.
Cheres in d'una chi pius manifeste
Ti canto pro essere Patria Celeste.

                          12.
Dami, Signore, ispiritu e talentos
De podere isplicare dignamente,
Sas gloria, prodigios e portentos
De su populu tou, eletta zente;
Opremidu in s'Eggitto cun turmentos
Ch'as liberadu cun manu potente
Dami forza chi cante a perfezione
Su tronu de Davide e Salomone.

                          13.
Alza sa cara a Deus Soberanu
Omine duru, e sias pius amabile:
Connosche chi salvendesi un'umana
Cun propria virtude, no est abile,
Preghemus duncas sa divina manu
Pro no giughere a logu pius istabile;
Lassende sa terrena ischiavitudine
Pro godire in s'Etema beatitudine.

                          14.
Tenzat puru pro zertu ogni lettore
Chi canto pro sa sede Celestiale;
Pro fuire ogni male e ogni errore,
Ite menzus prinzipiu morale?
Imparat su criadu su Criadore
Cun su propiu istintu naturale;
Mira su sole cun su mundu interu
E cres chi la creadu su Deus veru.

                          15.
Connota sa Divina onnipotenzia
In Abele s'innozenzia des proare,
Des bider in Abramu s'ubbidienzia
In Giacobbe sa costanzia a tribagliare,
In Job s'umilidade e passienzia
In Mosè sos prezettos de osservare:
Imita custos cun coro e cun zelu
Pro sa celeste patria, ch'est su chelu.

                          15.
Deus in su principiu hat criadu
Chelu tera, sa lunghe e firmamentu,
Mares, erba e astros hat formadu
Pisches, habes, e bestias cun portentu
Retiles puri e tottu hat animadu.
E fattu hat dogni cosa a cumplimentu
Fattu hat s'omine in mente a isse uguale
De terra si, ma d'anima immortale.

                          17.
Deus pustis chi ogn'opera a cumpridu
Hat benedittu s'omnine e l'hat nadu,
Chi fidi a dogni opera preferidu
Chi haeret creschidu e moltiplicadu,
Chi fit padronu e s'esseret servidu
De cant'isse in sa terra hat operadu,
Terminada dogn'opera eccelente
Si riposat sa manu onnipotente.

                          18.
Su pri'homine Adamu, Deus collocat
In s'amenu Terrestre Paradisu,
Sende dormidu una costa l'islocat
E format sa cumpagna de improvisu,
Su serpente e sa femina s'invocat
Fit Satanassu in serpentinu visu,
De s'astuttu serpente persuadida
Manigat de sa frutta proibida.

                          19.
De su fruttu vedadu e proibidu
Manigat Eva e non mirat peccadu,
Adamu dai sa femina induidu,
Isse puru hat sa legge violadu;
S'incontra nudu, capacze e ischidu,
A morte e a tribaglios cundennadu:
In pena Eva, partorit cun dolore
Adamu manigat pane cun sudore.

                          20.
Malaighet sa manu Onnipotente
S'astutu serpe, e lu ponet in gherra,
Cun Eva e dogni sou discendente
Nende: anda a trazu e menighende terra,
Siat issa inimiga eternamente
Chi t'ischizzent sa testa perra perra;
Duret s'inimistade in bois duos
Cun totta sa razza, tue e fizos tuos.

                          21.
Previdente s'Ispiritu Divinu
Chi si cheret Adamu pius peccare,
Li nesit: fora dai su giardinu
Bae in ater terra a tribagliare,
Inie ponet unu Cherubinu,
Cun s'ispada de fogu a lu tentare;
A tales chi nisciunu haeret toccadu
De s'arbure vitale pius vedadu.

                          22.
Naschet su primu genitu Cainu
Dai su reu Adamu, primu parente,
Isse faghet s'orrendu disattinu
Bocchìt su frade Abele, send'innozente;
Si fuit a levante s'assassinu,
Disperadu, orgogliosu, impenitente,
Ue est mortu, e l'hat mortu casualmente
Lamech, nepode sou e discendente.

                          23.
Fint fizos de Lamech, razza inumana
Jabel ch'hat dadu s'arte pastorile,
Jubal ch'hat dadu s'arte melodiana,
Tabalcain chi dadu hat su fraile:
Distruiant s'anzenu chi incontrana
Dados totu a sa fura e arte vile,
A sa fine, a sa razza simizzantes
Omicidas, sicarios e birbantes,

                         24.
Adamu pustis a Seth hat generadu
Seth a Enòs a Cainàn,
E gai hant via via fecundadu
Malasael. Henoc, Matusalàn;
Custos totu hant su mundu aumentadu
A su bonu operare s'inclinàn,
Pustis su fizu de Malusalè
Giamadu Lamech faghet a Noè.

                        25.
Vivet intantu s'homine ostinadu
Prosighende in su viziu, in su male,
Su Divinu Signore, nd'est ìnfadadu
Decretat su diluviu universale;
A solu Noè hat cumandadu
De si fagher sa grand'Arca navale:
Prontu obbidit, la faghet cun piaghere
E salvat fizos, nuras e muzere.

                        26.
Noè cun sa famiglia tott’unida
Cun mundos e immundos animales,
S'inserrat in cuss'arca costruida
Ecco dai su Chelu temporales,
Baranta dies de abba sighida
Ruet subra sos poveros mortales;
E restana in sas abbas affogados
Animales e homines criados.

                        27.
Zessada sa tempesta naufragante
Si firmat s'Arca in su Gordicu Monte;
Restat s'abba in s'altesa esorbitante
Chentu chimbanta dies sempre a fronte,
Noè sempre de animu mancante
Non connoschet nè terra nè orizzonte;
Pustis benit sas abbas a mancare
E cominzada Noè a s'allegrare.

                          28.
Abbasciadas sas abbas, pronta aberit
Noè de sa grand'Arca una fentana;
Cun sa vista sas puntas iscoberit
De sa dura montagna Armeniana:
Mandat su corvu e no s'ischit si perit,
Sos de s'Arca pius bidu no l’hana,
Forsis ossos e pastos disizende
S'olvidat s'Arca e s'istat ispulpende.

                          29.
Mandesit sa columba pius modesta
Si sa terra podiat osservare;
Partit si, ma luengo torrat lesta
Non tenet logu asciuttu e si falare.
Andat de nou e gighet in sa testa,
Unu ramu de olia a l'animare.
L'imbiesit Noè sa terza ia
Non torrat issa, ne gighet olia.

                          30.
Noè allegru, esultante e giocundu
Essit fora cun fizos e animales,
Girat sa terra e osservat su mundu,
E faghet sacrifizios immortales;
Si placat dogni ispiritu iracundu.
Deus promissu hat paghe a sos mortales.
Sighit Noè sos divinos consizos
E populant sa terra cun sos fizos.

                          31.
Populat sa Natolia, sa Germania
Sa Grecia, sa Cina cun s'Ispagna,
Sa Moscovia, Irlanda e Garamania
S'Italia, sa Franza e gran Bretagna.
Sa Siria, sa Libia, sa Darmania
Pro finis, dogni terra, ogni campagna.
Dai sa tramuntana a s'Oriente
Dai su mesudie a su ponente.

                           32.
Deus, Tando a Noè beneighesit
Cun sos fizos l'hat ìmpossessadu,
De tottu su ch'in terra isse fatesit.
Fit mere de cumandare ogni animadu,
Dogni vivente in cibu l'accordesit
Ma sambene no haeret manigadu,
Ca si s'omine a s'omine bocchiat
Su samben pro su samben isparghiat.

                           33.
Noè pustis sa terra hat tribagliadu
Pianta binza e biet de su binu,
E s'est senza peccare imbreagadu
E resta nudu e ruttu su meschinu,
Su fizu sou Cham sind'est beffadu
Fizu malignu e de pessimu inclinu,
Sem e Jafet, che fizos de istimare
Li coberint sas partes de irgonzare.

                          34.
Ma zessada in Noè s'imbreaghera
De tottu su suzessu s'est informadu
Ischit sa beffe o sa mala manera
Cun sa cale unu fizu l'hat trattadu,
Indignadu e cun aera severa
De ira e de furore trasportadu,
In pena d'una tale irreverenzia
Malaighet de Cham sa discendenzia.

                          35.
Su gentile Nemrod, niente osservante
De sa legge Divina o naturale,
Cherfende superare ogni zigante
E ancora su re Celestiale,
Fabbricat una turre esorbitante,
Non connoschet su Deus immortale;
Cunfidadu in sa propria sienzia
No credet in sa Divina Onnipotenzia.

                          36.
Fabbricat s'alta turre in Babillone
Nemrod infame a Deus inimigu;
Ecco confusa sa religione
Confusu su limbazzu, est in castigu,
Restat sa zente in grande confusione
No intendet s'amigu pius s'amigu,
Si fuit ogni mastru e tribagliante
Chie fuit a ponente, chie a levante.

                          37.
Noè cun fizos e nepodes mannos
Sende mortale fit bisonzu a ruer,
Bezzu de noighentos chimbant'annos
Morit, fit piuer est torradu a piuer,
Finidos sos tribaglios e affannos
Su tempus d'ogni cosa est pro distruer;
Cant'hada in su mundu andat in bolu
Chie restat in eternu est Deus solu.

                          38.
Sos fizos de Noè: Sem, Jaft, Cham,
Sighint tottu su mundu a populare,
Arfaxat, Salem, Herber e Aràm
Phaleg, Reu, Sarug, Nabhor. e Thare,
Dai chie naschesti babu Abràm,
Homine Santu e dignu de laudare,
Si lesit sa muzere, eletta e cara
S'amabile bellesa e casta Sara.

                          39.
Deus mandat Abramu a Cananea
Cun Lot e Sara cheret espatriare,
Ubbidit e si lassat sa Chaldea,
E faghen in Sichem su primu altare;
Patende famine, cambiat de idea
E partit a s'Egittu a si campare,
Dimandesit a Sara su piaghere
De narrer chi fit sorre e non muzere.

                           40.
Bidende a Sara sos Egizianos
Movidos de disizu e de passione,
Bi la cheren leare dae manos
Informan de sa bellesa a Faraone:
Custu brugiende in sos disizos vanos
Si servit de sa vana occasione,
Pro appagare s'affettu pius corale
Giamat a Sara a sa domo Reale.

                           41.
Fit Faraone usadu a dogni viziu
Solitu a cammiter villanias;
E pro lassare custu precipiziu
Deus l'hat castigadu in maladias.
Rimediu nisciunu l'est propiziu
Non meighinas, non pregadorias,
Finzas chi sa muzere at restituidu
Cun donos e dinari a su maridu.

                          42.
Abrumu s'est in Canan restituidu
Cun Lot, cun sa muzere e servidores,
Logu a isse dai Deus promittidu
Sempre sugettu a divinos favores,
Cun Lot, s'est de animales arrichidu
Si brigana inter issos sos pastores;    '
Pro no istare in brigas e in gherras
S'han divididu pasculos e terras.

                          43.
Abrumu, de su nepode tropp'amante
Chi de leare a primu, li d'ha sa manu,
Leat terras e pasculos bastante
In Sodoma e Gomorra e in Gierdanu,
Sos Sodomitas sun zente birbante
Dados a dogni viziu profanu,
S'istabilit pro bona cunbenienzia
In Sodoma sa sua residenzia.

                          43.
Pustis chi dai Lot s'est separadu,
Deus lu giamat a logu eminente:
«Alza sos ojos e mira, l'hat nadu
«Su ch'ides restat tou eternamente;
«Siat su semen tou aumentadu;
«Cantarena hat in terra, happas zente»
Si ritirat a Mambre pro abitare
Ue faghet a Deus un'altare.

                          45.
Si rivoltan sos Res de su Levante
Contra a sos Sodomitas sunt armados;
Fint sos Assiros de forza bastante
E Lot e medas Res sunt superados
Abramu, pro su nepode, in cust'istante
Los persighit e sunt totu arrestados;
E unidos cun ateros gherreris
Lis leat siendas e presoneris.

                          46.
Sende torrente Abramu vittoriosu
Malchisendech l'incontrat in caminu,.
De tributare a Deus disizosu
Sa deguma li dat de su butinu,
De Sodoma su re torrat in gosu
Deus cheriat gai o su destinu
E pustis balanzadu ogni conflittu
Su sazerdote e re l'hat benedittu.

                          47.
Bidet Abramu a Deus in visione
Chi li promittit premios e grandesas,
Abramu rispondet «senza successione»
«Ite mi giuant bene e richesas?
Deus si movet a cumpassione .
Sas grazias pedidas sunu intesas;
Appagat de Abramu, Deus sos disizos •
Cunzedendeli grazias e fizos.

                           48. .
Sara hat a su maridu permittidu
Dormire cun Agar, pro tener fizu,
M'appenas cust'isciava hat concepidu
Chi a si fagher padrona est in disizu,
Sara s'est lamentada de su maridu
La cazzat fora, ponzendela in fastizu;
Agar pedit perdonu ed est fidele
Est azzetada e naschet Ismaele.

                           49.
Deus cunzedit fizu ancora a Sara
Faghet babbu a Abramu de meda zente,
S'istirpe issoro a Deus sa pius cara
Est istada in su mundu e pius potente
B'hada naschere Res, e zente rara,
Ma siat circuncisa omnimamente,
"Ubbidiente Abramu ai cust'avvisu
Cun su fizu Ismael s'est circuncisu.

                          50.
In Sodoma, e Gomorra hant cummittidu
Peccados mannos de impuridade,
Su Divinu Signore hat dezidizu
Distruire una e attera zittade, .            .
Lot solu de fuire est avvertidu
Cun fizas e muzere, pro piedade;
Los consizat un'Anghelu Divinu
Chi nisciunu si oltet in caminu.

                          51.
S'avverat sa terribile minetta
Pioet fogu allutu e dogni male;
Ma sa muzere no andat chietta
Si oltat a s'incendiu fatale,    
In su propriu logu sa indiscretta
S'est formada in dun'istatua de sale,-
Lot leadu hat sas fizas pro cumpagnas
E andat a dormire a 'sas motagnas.

                          52.
Suppostas sas zittades incendiadas
Narant sas fizas de Lot: ite pensamus?
«Cherent sas terras nostras populadas
«Nois a babbu nostru imbreagamus,
«Chi sende in sas ideas offuscadas
Dormende umpare lu tenzamus;
Li resultat segundu s'intenzione
E generant a Mòab e ad Ammòne.

                          53.
Abramu de tal'incendiu atturdidu
S'est fuidu a Geraris cun coidadu,
Timende cussu Re troppu attrividu
Hat puru a sa muzere consizadu
De narrer chi fit sorre; ma invaghidu
Su re Abimelech, hat avvisadu;
A Sara prò isfogare sa passione
Però tentu hat sa paga de Faraone.

                          54.
Essende in edade de norant'annos
Partorit a isaccu sa ezza Sara,
Eccola in sos cuntentos pius mannos
Sa vista de Ismaele no l'est pius cara,
Lu persighit e li causat affannos
(S'amare unu fizastru est cosa rara)
Cun su modu pius barbaru e crudele
Esiliat Agar e a Ismaele.

                          55.
Sa vide de Abram cheret proare
Deus cun pena sa pius afflittoria,
L'hat cumandadu e li sacrificare
S'unicu fizu Isaccu in Monte Moria.
Sende prontu su ferru a l'isvenare
Un'Anghelu li narat dai sa gloria
«Abram, Abram, risparmia a fizu tou
«Offerimi unu masciu in logu sou»».,

                            56.
Abramu pro no negare s'ubbidienzia
No hat mancu su fizu risparmiadu,
Pro cussu est chi sa sua discendenzia
Deus hat benedittu e premiadu,
Venerat sa Divina Provvidenzia
E i su masciu l'hat sacrificadu,
Babbu e fizu ringraziat su favore
Fattu dai su Deus Criadore.

                           57.
Sara bella si morit inter tantu
E lassada sa terra s'ermosura;
Abramu, chi consumidu est de piantu
De lagrimas isfattu e de tristura,
L'interrat in Ebhròn, in logu santu
Si cogiuat de nou cun Cetura,
E cun Rebecca cogiuat a Isaccu
Si morit bezzu e de viver istraccu.

                           58.
Restat Isaccu erede universale
E faghet cun Rebecca duos fìzos,
Est unu partu de gemellu natale
Cun diversa natura e assimizos,
Pilosu Esaù, e de vista brutale
Giacobbe bellu, ermosu in cara e chizos;
Su babbu amat Esaù ch'est pius abile
Sa mamma a Giacobbe, ch'est pius affabile.

                          59.
Esaù istraccu dai su tribagliu
De morrer de su famene tenet paura,
Pro una minestra ruet in s'abbagliu
De si endere sa prima genitura,
A Giacobbe pro bisonzu, o pro isbagliu
Pro esser seguru lu ponet in giura;
Giurat, manigat, partit dae inie
E perdet su derettu dai su die.

                          60.
Isaccu, pro sa meda carestia
Si partit cun Rebecca in Palestina;
L'avvertit: «Nara chi ses sorre mia
«Si naras chi ses muzere, so in ruina;
«Abimelech l'hat fattu atera ia
«Tentare sa bellesa pirigrina»
Su Re Abimelech sa finzione
Connoschet e riprendet cuss'azione.

                          61.
Isaccu de su logu istat cuntentu
E pro isse a sa terra tribagliadu:
Deus bi l'hat fruttadu de unu chentu
Sos Palestinos l'hant invidiadu:
De arveghes tenet unu grande armentu
Est riccu e pro s'invidia est cazzadu:
Pero su Re pentidu si lu giamat
Giurat sa paghe, l'istimat e l'amat.

                          62.
Isaccu zegu e in edade annosa
Narat a Esaù chi fit cazzadore:
«Bae a cazza a giugher calchi cosa»
S'idea fit de lu fagher segnore;
Però Giacobbe, cun manu pilosa
Pro consizzu matemu e pro favore,
Si fìgurat Esaù cun finzione
E li leat sa benedizione.

                          63.
Torrat Esaù, ischit ch'est beneittu
In logu sou su frade minore,
Si dolet de cust'ateru delittu
Pro l'haer usurpadu che traitore,
Unu e ateru bene, e d'est afflittu
Cun rabbia e cun doppiu dolore.
Sa oghe est de Giacobbe. Isaccu nesit
Ma sa manu pilosa l'ingannesit.

                           64.
Isaccu de s'ingannu est affligidu
Tenet de Esaù grande cumpassione,
A isse puru in s'attu hat favoridu
Cun dareli sa benedizione
Esaù de Giacobbe est resentidu
Chircat de lu occhire occasione,
Giacobbe timet de morrer cun infamia
E fuit lestru a sa Mesopotamia.

                           65.
Giacobbe in su viaggiu s'est dormidu
Tott'ispossadu e de forza istraccu:
Un’iscala de Anghelos hat bidu
Cun su Deus d'Abram, e de Isaccu,
Deus l'hat in su sonnu promittidu
Terras e logos ch'haiat affacu,
S'ischidat prontu e caminat de nou
Pro incontrare a Labanu tiu sou.

                          66.
L'incontrat e l'azzetat cun piaghere
Cun corales abrazzos dogni die,
Sa fiza li dimandat pro muzere
Sa candida Rachel pius de su nie.
Li narat Labanu, «Ses padronu e mere
«Ma servende sett'annos tue a mie».
Servit, e pro Rachel dormit cun Lia
Cisposa in ojos, piena de ottalmia.

                          67.
S'abbizesit Giacobbe de sos ingannos
Lamentos a Labanu intrat d'ognora.
Faghet eccitamentos sos pius mannos
Nend: cherzo a Rachel s'incantadora.
«Si, serv'a mie pro atteros sett'annos
«Chi sa bella Rachel ti do ancora».
Servit; e cun maneras bravas suas
Est restadu maridu de ambas duas.

                           68.
Faghet ses fizos cun s'isposa Lia
Ruben, Levi, Giuda e Simeone,
De femina nde faghet un'ebbia
(Chi fit Dina) Issacar e Zabulone;
L'offerint sas teraccas a porfia
Tenet fizos de benedizione:
Unu solu nd'haiat cun Rachele
Chi fit Zuseppe, su giustu e fidele.

                           69.
Sos fizos de Labanu discuntentos
Fini de Giacobbe, ca s'est troppu irrichidu,
Giacobbe cun benes, robas e armentos
Cun muzeres e fizos, s'est fuidu,
Labanu cun sos fizos sunu attentos
E l'hana pro l'arrestare persighidu,
Rachel, senza sos benes ch’hat leadu
A su babbu hat sos idolos furadu.

                          70.
Gai fidi dai Deus cumandadu
De torrare Giacobbe a Cananea,
Patria sua, in sa cale fit nadu:
Isse puru fit sempre in cuss'idea,
Labanu l'hai sighidu e dimandadu:
«Proit'has trattadu in cussa moda fea?
«Nara, Giacobbe: proite ti fuias,
«Proite m'has furadu a fizas mias?»

                          71.
«Ue tenes sos idolos furados?
«Mi los torret a manos chie los bada»
Però fini sos idolos cuados
Sutta sedda, e Rachele s'est iscusada,
Nende; «Babbu no los happo leados
«S'isto a caddu est ca so incomadada
«Perdonami, non fatto reverenzia
Ca sende menstruada no est decenzia».

                           72.
Pit Labanu dai Deus avvertidu
Ca Giacobbe no l'haeret maltrattadu,
Pro cussu l'hat lassadu e cumpatidu
Hat fattu paghe e si l'hat abbrazzadu:
S'est de amigu e de babbu dispedidu
Fizas e nepodes s'hat basadu
Partit Giacobbe e faghet coraggiu
E sighit a cumprire su viaggiu.

                           73.
Ischit Esaù, pro ch'est avvisadu
Chi Giacobbe in Canan cheret torrare,
Giacobbe s'est a su frade umiliadu
Usat dogni manera a lu placare;
Però Esaù, de furore armadu
Partit che inimigu a l'incontrare;
S'incontrat e non b'hat alcunu male
Zedit s'ira a s'affettu fraternale.

                          74.
Partit Giacobbe, in Sichem passende
Dai sos fizos e fìza accumpagnadu,
Trattenida s'est Dina abbaidende
Su fizu de su re nd'est incantadu:
Cantu pius a Dina istat mirende
Pius est de s'amore infiammadu.
Binchet sa passione e sa prudenzia
E si furat a Dina cun violenzia.

                          75.
Su Re chi timet de si vendicare
De un'ingiuria tale, hat dispiaghere;
Preghesit a Giacobbe pro lu calmare
De la dare a su fizu pro muzere.
Simeone cun Levi, pro ingannare
Rispondet de la zedere cun piaghere
Ma siat, cun preziosa obbigazione
Sichem suggetta a circuncisione.

                          76.
In Sichem s'est dognu'unu circuncisu
Cunfidende in sa paghe già fissada,
Ma Simeone e Levi s'hat dezizu
De che passare tottu a filu ispada;
Intresint a Sichem de improvvisu
E bocchint cantos homines bei hada;
Si retirant a Dina e sun cuntentos
Perdant mamas, fizas e armentos.

                          77.
Giacobbe pro cust impresa est in patire
Istrappazzat a Levi, e Simeone,
Custos narat, «Non fit cosa de suffrire
«Ponner a sorre nostra in perdizione;
«Violare una sorre est de sentire
«Nos semus vendicados cun rejone»
De Sichem est istada sa ruina
S'haer furadu e defloradu a Dina.

                          78.
Deus de nou a Giacobbbe lu cunfortat
Li promittit sa sua protezione,
Lu cumandat, l'avvertir e l'esortat
De purgare ogni tenda e padiglione,
D'interrare sos idolos chi portat
Pro esser de furistera nazione.
Ubbidit e in Bethel un'altare
Faghet a Deus pro sacrificare.

                         79.
Partorit Rachele de Beniaminu
E morit in su partu tribulosu,
Luego Giacobbe, tristu e meschinu
E de ider su babbu dizizosu,
Si leat de Hebròn s'aspru caminu
Ue incontrat a Isaccu bezzu e annosu,
Finidos sos tribaglios e fastizos
Morit Isaccu, e l'interran sos fizos.

                          80.
Esaù cun Giacobbe si sunu unidos
Lassand’hant s'ira e s'istimana de coro:
Tristos e pianghende, resentidos
Ambos interrad'hana su babbu issoro;
Sunt sos benes in paghe divididos
Restan riccos de armentos, prata e oro,
Ma non potende pius vivere umpare
Si dividini sas terras de abitare.

                          81.
Zuseppe, amadu fizu de Israele
Este pius de sos frades istimadu
Chi fit fizu naschidu dai Rachele
S'abbizzat chi sos frades hant mancadu,
E comente a su babbu fit fidele
Sas mancanzia tottu hat accusadu,
Contat sas visiones chi s'hat bidu
Ed est dai sos frades persighidu.

                          82.
Lu mandesit su babbu pro ispiare
Sos frades chi sas robas custodiant:
Ubbidit prontu, andat a los chircare
Bi los insinzat unu inue fiat:
Però, appena l'hant bidu iscampiare
Pro s'odiu e rancore chi l’haiant,
Non potende s'orgogliu pius suffrire
Cumbinat inter pare de lu occhire.

                          83.
Ruben a sos frades hat consizadu
cun dulzes sentimentos e pius sansos,
Chi sas manos non s'haerent imbruttadu
De su samben fraternu che tiranos;
Pustis hant de idea cambiadu
Pro cumparrer pius doziles e umanos:
L'ispozesint de sa este bella e ricca
E l'hant bettadu in sa zisterna sicca.

                          84.
Sezzidos, manighende allegramente
Biden passare tantos negoziantes;
Lis nesit Giudas: ponidemi mente
Bendimus a Zuseppe a sos mercantes;
Est frade nostru e d'est troppu indezente
Narrenos fraticidas e birbantes,
Tottu hant custu consizzu secundadu
E pro vinti monedas si l'hant dadu.

                          85.
Ruben de sa zisterna fit perittu
Lu chircat, ma invanu est su chircare;
L'informat de su fattu e s'istat zittu,
Chircat tottu su modu a s'iscusare;
Tinghet sa este in samben de crabittu
La gighent a Giacobbe, pro ereditare,
Cun faulas ch'aggiunghent e maneras
Ch'istesit devoradu dai sas feras.

                          86.
Giacobbe, cando s'hat bidu su estire
De su caru Zuseppe insambenadu,
Su dolore non podet resistire
Pianghet e s'istrazzat che insensadu:
Sos fizos li narant a cumpatire
Lu pregant chi s'esserat consoladu;
Ma Giacobbe cheret morrer de fastizu
Pro andare a incontrare su sou fìzu.

                          87.
Sos mercantes lu endene a s'Egittu
A unu capitanu de Faraone,
Giamadu Putifarre, bravu e perittu
In s'arte militare, e perfezione,
Si faghet de unu meritu infinittu
Li ponet Putifarre istimazione;
L'hat in su coro e pro su tant'amore
Lu faghet maggiordomo e miradore.

                          88.
Ecco de Putifarre sa muzere
De su bellu Zuseppe inamorada;
Cheret chi li diat gustos e piaghere
A ruer in peccadu lu tentada,
Resistit a sas bramas de sa mere
Unu solu cuntentu non li dada;
Però issa lu forzat e l'acciapat.
Lassat sa cappa e Zuseppe s'iscappat.

                          89.
Sa femina, infidele e disonesta
Dat boghes chi Zuseppe l'hat tentada,
Pro cumparrer s'ingiuria manifesta,
In signale, sa cappa issa mustrada:
Faghet a su maridu forte inchiesta
La creet, in presone postu l'hada,
Pro sorte e pro una doppia visione
Pro interprete lu giamat Faraone.

                          90.
Narat Faraone, ch'in sonnu appariant
Fantasmas de lu ponner in guai,
Innanti sette accas cumpariant
Sas pius rassas e bellas cantu mai:
Ma sett'ateras malas hant distruidu
Sas sette rassas cun famine assai,
Cust'istesit sa prima visione
Ch'at propostu a Zuseppe, Faraone.

                          91.
Sette ispigas de trigu puru hat bidu
De su mezzus chi s'happat incunzadu;
Ma sett'ateras malas hant distruidu
Sas sette bonas, s’hant devoradu
Zuseppe hat in s'istante dezididu
E hat in custu modu interpretadu:
«Sunt sett'annadas de fertilidade
«Hateras sette de isterilidade.

                           92.
Pustis hat cunsizadu a Faraone
Chi de trigu s'esseret provvididu,
Chi dogn'annu abbundante a proporzione
S'haeret comporadu e accoglidu,
Si d'hat chi pro sa divina ispirazione
Coment'isse l'hat nadu est suzzedidu.
Si provvidit su Re in s'abbundanzia
E gai hat mediadu ogni mancanzia.

                           93.
S'haer interpretadu ogni proposta
E tenner de divina abilidade.
Est ca Deus l'hat fattu a bell'apposta
Pro ponnere s'innozente in libertade;
Su re, verificada ogni risposta
Fattu l'hat adorare che deidade
Non solu libertade l'hat donadu
Ma lu faghet potente in summu gradu.

                          94.
Occurret ch'in Canan b'hat carestia
Chirchende trigu andesit a s'Egittu,
Sos fizos naturales, e de Lia
Pro su famene forzadu, e appetittu
Nesit Zuseppe: custa est zente mia;
Custos sunt cuddos frades chi m'hant gittu,
Che inimigu, e bendidu si m'hana
A sos Ismaelitas chi passana.

                          95.
Zuseppe los dimandat cun duresa
Da ue enides? forsis pro ispiare?
L'adorant, e rispondet cun pretesa:
Benimus dai Canàn pro nos campare,
Ispintos de bisonzu, e poveresa
Pro comporare trigu a mandigare,
No; lis narat Zuseppe atera ia;
Bois sezis inoghe pro ispia.

                           96.
Non benimus pro ispia, nè pro ingannos
Beninus pro bisonzu, e cun dolore,
Fimus doighi fizos. tottu mannos:
Unu non b'est; un ateru est minore,
Custu est como naschidu pagos annos
Ch'istat cun babbu, est bezzu et mazzore,
Lassadu pro li fagher cumpagnia
Gai hat fattu in Canàn sa carestia.

                          97.
Narat Zuseppe: lassade a Simeone
In ostaggiu pro grazia e favore,
Cun prezisa e sinzera obbligazione
De presentare su frade minore.
Azzettant tottu custa condizione
Però cun grande pena, e cun dolore,
Lis dat tottu su trigu dimandadu
Cun su valore in sos saccos ligadu.

                          98.
Aberzesit su saccu in s'osteria
Unu pro approendare su giumentu,
Narat a sos frades: sa moneda mia
Chi desi pro su trigu, a tentu a tentu,
L'agato intro su saccu atera ia!
Ite casu suzzessu! ite iscarmentu!
Sa propria moneda consignada
L'agato como in su saccu ligada.

                          99.
Pustis chi a Cananea sunt torrados
Contesint a su babbu s'afflizione.
Chi istesint pro ispiones reputados
Ch'ant lassadu in ostaggiu Simeone,
Chi hant pattidu, e si sunu obbligados 
Giugher a Beniaminu; e fit. rejone,
De istare a su cuntrattu e onestade
Pro liberare unu propriu frade,

                           100
Rispondesit Giacobbe, tristu e meschinu
Edducas senza fizu devo istare?
Zuseppe non b'est pius! e Beniaminu!
Simeone in presone! ite penare!
Ruben l'asseguresit su destinu
Promittit chi ambos frades diant torrare;
E de occhire duos fizos suos
Si non torrat sos frades ambos duos.

                          101.
Sa domo israelita est totta trista
Sighit sa carestia in Cananea,
Pustis chi hant consumadu ogni provvista
Cambiadu hat Giacobbe atera idea;
Tottu sos males si ponet in vista
No li mancat disgrazias, ne pelea.
Riflettit e si giamat a sos fizos
E lis dada avvertenzia e consizos.

                          102.
Narat Giacobbe: fizos caros, lueg'andade
A Beniaminu ancora bos giughide,
Leade donos, e los presentade
Ai cussu potente, e l'offeride,
Dinari, e donos cun umilidade
Su inari agatadu restituide.
Tales chi happat de nois cumpassione
E potedas salvare a Simeone.

                         103.
Sos fizos de Giacobbe si presentesint
A Zuseppe su frade non connotu,
Sos dinaris torrados li giutesint
Cun Beniaminu e cun sos donos tottu;
Trigu, e a Simeone dimandesint:
Dogni frade e su frade istat devotu.
Li presentat ancora a Beniaminu
Su fizzu de Rachel, frade uterinu.

                           104.
De Zuseppe est pius teneru su coro
Cand'hat bidu su frade pius amadu:
Los cumbinat, e tottu a modu issoro
Trigu, e dinari ancora lis hat dadu:
Lo dispacciat, e una tazza de oro
A Beniaminu in su saccu hat cuadu,
Mandat, e los arrestan in caminu
E d'est reu de furtu Beniaminu.

                          105.
Zuseppe esser dispostu s'est mustradu
De castigare cun crudelidade,
A Beniaminu pro haer furadu
Giuda proponet chi pro cussu frade,
Mezus haere a tottu castigadu
Narat Zuseppe a sos frades: «allargade»;
E pustis chi sos ateros dispazzat
Restat cun Beniaminu. e si l'abbrazzat.

                          106.
In s'attu a Beniaminu hat esplicadu
Chi fit Zuseppe su frade germanu,
A sos ateros frades puru hat nadu
Cun su modu pius dulze, e pius umanu:
«Zuseppe so, su chi hazis cummerciadu
Cun su modu pius barbaru, e tiranu!
Benide tottu, e tottu m'abbrazzade
Frade bos fia, e bos tepp'esser frade».

                         107.
Cessat dogni vinditta, e dogni furia
Bos siat perdonada ogni mancanzia.
Sezis salvos de famine e penuria
Istadebos inoghe in s'abbundanzia
Non bos faghent inoghe alcuna ingiuria
Non timedas alcuna esorbitanzia,
Bazi e giunghide a Babbu in conclusione
Chi de tottu est cuntentu Faraone.

                           108.
Bazi e gighide a babbu ostru e miu.
Nadeli tottu su ch'est suzzedidu:
Nadeli chi Zuseppe ancora est biu
Ch' istet allegru, chi gia m'hazis bidu:
Abbrazzademi e dademi un'adiu,
Siat viaggiu prontu e allestidu  .
Faghide su viaggiu a totta fua
Gighide sa familia ostra e sua.

                          109.
Leade carros, bestes, ornamentos
Dinari e trigu, e provvista sobrada,
Giughidebonde de bestias, e armentos,
Zente e benes, cantu in domo b'hada;
Faraone ei sos Egizios sun cuntentos
Ispeto cun dizisu sa torrada,
Partin tottu unidos cun premura
De torrare e s'Egittu tenent cura. 

                          110.
Arrivant a Canan tottu accuipaggiados
Narant a su babbu ch'ànt bidu e connottu
A Zuseppe, e los hat bene trattados;
Prestant donos, e regalos tottu;
Chi de Zuseppe fint ben informados;
Chi fit un'in s'Egittu su pius nottu.
Li narant, chi fit Zuseppe in conclusione
Guvernadore pustis de Faraone.

                         111.
Giacobbe dai sos fizos persuadidu
Anelat, e disizat cun passione,
Fizos tottu, e nepodes hat unidu
E partint a s'Egittu in unione.
In su caminu in su sonnu s'est bidu
Giamadu pro divina ispirazione,
Nandeli: «Parti chi Deus t'est ghia
«De torrare a Canàn atera ia».

                           112.
Giompesint a s'Egittu cun prestesa
Giacobbe cun totta sa sua discendenzia
Zuseppe cun affettu e teneresa
Lu rezit, e cun grande riverenzia,
Est servidu cun garbu. e gentilesa
Li prestat dogni fizu ubbidienzia;
Si bettesit Zuseppe in brazzos suos
E cuntentos pianghent ambos duos. 

                          113.
Narat su babbu a Zuseppe cun lamentu
Falendeli sas lagrimas a riu:
Si morzo como, già morzo cuntentu
Proite chi lasso e tie in logu miu,
Ah Deus bonu! ite sorte happo tentu!
Zuseppe chi fìt mortu, eccolo biu
Zuseppe hat a sos frades cungregadu
De custa manera hat cunsizadu.

                          114.
Happ'andare a li narrer a Faraone
Chi inoghe est babbu. e parentela mea
Tottu pastores de professione
Impleu sempre usadu in Cananea,
Chi cherent pasculu, e protezione;
Rispondide in sa propria idea,
Si bos dimandat senza variare
Si terras in Gessèn nos podet dare.

                         115.
Zuseppe hat su babbu introduidu
A Faraone chi l'hat azzettadu,
Prontu l'hat promittidu, e cunzedidu
Sas terras ch'in Gessèn l'hat dimandadu
Proite chi Zuseppe l'hat servidu
Fidele, hat doghi grazia meritadu,
Giacobbe cun sa familia tott'unida
Si partit a sa terra cunzedida.

                           116.
Pustis sa carestia persistensit
Male in Canas, e peus in s'Egittu
Zuseppe cun su trigu chi acquistesit
Consolat dogni tristu, e poverittu,
Su tesoro e su Re aumentesit
Lu laudat pro meritu infinittu.
Non tenzende dinari a proporzione
S’hant benididu ogni terra, e possessione.

                          117.
Bidende sos Egizios affliggidos
Zuseppe mediadu hat a sos males.
Lis sunt terras, e benes restituidos
Cun pagare tributos annuales,
In custu istesint favoridos,
Interesses comunes, e Reales,
In paga pro su Re s'est s'istemada
Su quintu de ogni fruttu e de ogn’intrada.

                          118.
Sende bezzu Giacobbe, mudadu in sorte
Ecco chi dai Deus est giamadu:
Ruet infirmu, e l'avvisat sa morte
Zuseppe l'hat sos fizos presentadu
Sos fizos tottu li fattesint corte
E l'hana in s'ultim'ora visitadu.
Cumandat a Zuseppe a l’interrare
In Cananea, e l'hat fattu giurare.

                         119.
Innanti de si morrer hat predittu
Giacobbe cantu a sos fizos diat suzzeder
A un'a unu tottu hat beneittu
E morit: a sa morte deviat zeder,
Pianghent tottu; ogni fizu est afflittu
Pregant a Faraone a lis cunzeder,
De l’interrare in terra sa pius cara
Inue fit Abram, Esaù, e Sara.

                           120.
Creschet s'israelita discendenzia
In s'Egittu cun paghe, e cun ricchesa;
Faraone la trattat cun prudenzia
Cun amore benignu, e gentilesa.
Deus solus est d'eterna permanenzia
Sas cosas de su mundu no hant firmesa,
Morit Zuseppe, e morit Faraone
A s'Esodu a intender sa chistione.

                          121.
Ma primas de sos graves patimentos
Chi appesint sos Ebreos in s'Egittu
Cherzo puru esplicare, sos lamentos
De Giobbe su Patriarca pius afflittu,
Chi suffrende terribiles turmentos
Hat ottentu unu meritu infinittu,
Este mortu laudabile, o devotu
S'Ebrea libertade nd'hat connotu.

                          122.
Fit Patriarca, esempiu de pazienzia
Naschidu in Hus, santamente educadu;
De Abram fit sa sua discendenzia
Giustu, semplice e de Deus timoradu,
L'amesit sa Divina Onnipotenzia
E fìzos, e siendas l'hat donadu,
Fit riccu, e possidente in animales
Pius de tottu sos Res Orientales.

                         123.
Vivendo in sa pius felicidade
Sos fizos cun sas fizas avvertesit,
De amare sa Divina Magiestade
Dai chie ogni bene isse rezzesit,
Vittima puru cun solennidade
Devotu in olocaustu offerzesit,
Tales de iscancellare ogni peccadu
E Deus non s'essert disgustadu.

                            124.
Satanassu, chi sempre hat in disgustu
Sopera Santa, e cheret a peccare,
Odiesit a Giobbe, pro chi fit giustu
Pregat a Deus de lu castigare
Nende: «Eo non cheria ateru gustu
Si non de permittere a lu proare;
Tando s’hat a ischire s'est sinzera
Sa passienzia sua, e fide vera».

                            125
Ottenzesit dai Deus Satanassu
Chi tentare a Giobbe in sa firmesa,
Cun s’arte sua mandesit a bassu 
Dogni fizu, ogni armentu, ogni ricchesa;
Cun d'unu entu ponet in fracassu
Sa domo, essende sos fizos in mesa,
Sas robas sa pius parte sunt furadas
Su restu dai unu fogu sunt brugiadas

                           126.
Unu nesit a Giobbe: «chi sos Sabeos
«Sos boes, e giumentos l'hant predadu
«Narat ater’unu; aggiunghendeli anneos
«Su fogu sas berveghes hat brugiadu
«Ater'unu li nat chi sos Cadèos
«Pro forza sos camellos s'hant leadu
«S’ateru chi unu entu (ite fastizos!)
«Rutu hat sa domo, e hat mortu sos fizos!»

                          127
S’alza Giobbe, e s’istrazzat su estire
Tottu dolente, sos pilos s'hat tusu
Isse avvezzadu sempre a godire  
Fidi in mesu a sas lagrimas confusu
Creiat Satanassu de si occhire
Ma Giobbe chi de peccare no hat usu
Supportat tottu e adorat a Deus
Pro chi su perder s'anima fit peus.

                           128.
Cun coro fìrmu a terra s'est bettadu
Narat: Deus podet tottu, e no m'est nou:
Si morzo nudu, est ca nudu so nadu
Fatto contu chi essire devo dai s'ou
Deus tottu m'hat dadu, e m'hat leadu
Benedittu su santu Nomen sou!
Non peccat: e s'agatat Satanassu
Avvilidu, atturididu, e ogiu bassu.

                           129.
Novamente su Prinzipe infernale
Nende is custa manera si condolet
«Sa pedde anzena no est uguale
«A sa propria pedde, chi pius dolet»
Benes li podes dare tale e quale
Fizos ancora pro chi consolet,
Dami sa manu, dami permissione
Chi maltratte sa propria persone!

                          130.
Deus rispondet: Est in manu tua:
Dali cuddos turmentos chi tue chermes,
A ogni modu si podes t'agiua
Tenes permissu, ordines e poderes,
Salva sempre pero s'anima sua:
Custa non zedo, pro chi la pederes,
De nou isperimenta s'hat passenzia
Cun sa pius tremenda penitenzia.

                         131.
Satanassu iscadenat su velenu
S'ira, su grand'orgogliu, e i su fele,
Giobbe s'incontrat su corpu tottu pienu
D'ulzeras in su modu pius crudele,
Ma Giobbe nientemancu istat in frenu
Cumpattit tottu; a Deus est fidele,
Suffrit ogni turmentu, ogni dolore
Pro chi gai cumandat su Segnore.

                           133.
Dai testa a sos pes addoloridu
Marzidu tottu. e tottu appiagadu
In d'unu muntonarzu s'est frundidu
Pudende, e dai tottu abbandonadu,
Sende de sos dolores affligidu
Sa muzere avvilendelu l'hat nadu:
«Gai ses isimple, e a Deus favoris?
«Beneighende a Deus tue ti moris».

                           133.
Giobbe in s'attu hat rispostu a sa muzere:
Tue ses macca: A Deus impedimus?
Dogni bene azzettamus cun piaghere
Duncas proite su male non suffrimus?
Deus cumandat, est padronu, est mere:
Ligareli sa manu non podimus.
Est bisonzu prestare ubbidienzia
In tottu a sa Divina provvidenzia.

                           133.
Visitant tres amigos eccellentes
A Giobbe, e tottu umpare pianghiant,
E sende in pena, e dolores veementes 
De s'alta Provvidenzia conferiant
Custos puru de Abram fint discendentes,
Tottu su Deus veru adoraiant
Non peccat Giobbe, e sagatesit sanu
Tantu l'hat fattu sa Divina manu.

                          135.
Ch'iste vile 'ispiritu malignu
Giobbe mancu hat in paraulas peccadu
A ite l'est servidu tant'impignu
Chi s'infernale Prinzipe hat usadu?
Istada est vana ogn'arte, ogni disignu
Giobbe fit giustu, e s'est giustu cunservadu
Tentende su Demoniu no acquistat
Bastat chi su tentadu bi resistat.

                         136.
Deus s'aggradat d'haer cumpatidu
Sas penas, e a Giobbe hat premiadu,
Robas e benes, l'hat restituidu
Pius riccu de innanti l'hat torradu,
Fizos sette, e tre fizas l'hat naschidu
E a morrer a bezzu l'hat lassadu,
Vivesit santu; est mortu santamente
Connotu hat su quartu discendente.

                         137.
S'idet in custu libru sa potenzia
Chi tenet subra a tottu su Criadore;
S'osservat de Satana sa violenzia
S'odiu, su velenu, su rancore:
S'idet ch'est premiada sa passenzia
S'idet chi est Deus su matessi amore,
Servat custu d'esempiu e de lezione.
Pro fuire ogni mala tentazione.